**Informatīvais ziņojums**

**Par samazinātās pievienotās vērtības nodokļa likmes piecu procentu apmērā ieviešanas efektivitāti svaigiem augļiem, ogām un dārzeņiem**

Informatīvais ziņojums sagatavots atbilstoši Ministru kabineta 2020. gada 30. septembra sēdes protokola Nr. 57 28.§ “Likumprojekts “Grozījumi Pievienotās vērtības nodokļa likumā”” (turpmāk – MK protokols Nr. 57) 4. punktam, ar kuru Zemkopības ministrijai uzdots līdz 2023. gada 1. augustam sagatavot un iesniegt izskatīšanai Ministru kabinetā informatīvo ziņojumu par augļkopības un dārzeņkopības nozares analīzi, tajā sniedzot MK protokola Nr. 57 3. punktā minēto rezultatīvo rādītāju novērtējumu un augļkopības un dārzeņkopības nozaru attīstības analīzes rezultātus, tostarp par platību pārmaiņām, saražotās produkcijas apjomu, kā arī ārējās tirdzniecības un darbaspēka pārmaiņām.

Informatīvajā ziņojumā sniegta analītiska informācija par Zemkopības ministrijai MK protokola Nr. 57 4. punktā dotā uzdevuma izpildi, un tajā apkopotie secinājumi un sagatavotie priekšlikumi var tikt izmantoti nodokļu politikas veidošanā un lēmumu pieņemšanā.

1. **Samazinātās PVN likmes ieviešanas mērķis un noteiktie rādītāji**

Ministru kabineta 2017. gada 22. augusta sēdes darba kārtībā tika iekļauts Zemkopības ministrijas iesniegtais informatīvais ziņojums “Par pievienotās vērtības nodokļa likmes diferencēšanu pārtikai”[[1]](#footnote-2) (turpmāk – 2017. gada informatīvais ziņojums), ar kuru Zemkopības ministrija rosināja ieviest samazināto PVN likmi 5 % apmērā svaigiem augļiem, ogām un dārzeņiem, tostarp kartupeļiem, lai mazinātu ēnu ekonomiku, palielinātu konkurētspēju komersantiem, kas darbojas legālajā tirgū , mazinātu augļu, ogu un dārzeņu cenas un tādā veidā arī veicinātu augļu, ogu un dārzeņu vidējo patēriņu.

Ievērojot Ministru kabineta 2017. gada 8. septembra sēdes protokollēmuma Nr. 44 1.§ “Informatīvais ziņojums "Par fiskālās telpas pasākumiem un izdevumiem prioritārajiem pasākumiem valsts budžetam 2018. gadam un ietvaram 2018.–2020. gadam"” 5. punktu[[2]](#footnote-3), pieņemts lēmums atbalstīt samazinātās 5 % PVN likmes noteikšanu Latvijai raksturīgiem augļiem, ogām un dārzeņiem, un attiecīgi 2017. gada 22. novembrī pieņemti grozījumi Pievienotās vērtības nodokļa likumā. Tie paredzēja

ieviest samazināto PVN likmi 5 % apmērā tādai pārtikas produktu piegādei, kurā ir svaigi augļi ogas un dārzeņi, tostarp mazgāti, mizoti, lobīti, griezti un fasēti, bet nav termiski vai kā citādi apstrādāti, piemēram, saldēti, sālīti, kaltēti, ja tie ir minēti Pievienotās vērtības nodokļa likuma pielikumā;

samazināto PVN likmi 5 % apmērā svaigiem augļiem, ogām un dārzeņiem ieviest uz laiku no 2018. gada 1. janvāra līdz 2020. gada 31. decembrim, lai vērtētu izvirzīto mērķu sasniegšanu un samazinātās PVN likmes 5 % apmērā ieviešanu;

papildināt Pievienotās vērtības nodokļa likumu ar pielikumu, tajā ietverot to augļu, ogu un dārzeņu (kopumā 64 produktu) sarakstu, kuriem piemēro samazināto PVN likmi 5 % apmērā.

Lai varētu lemt par PVN samazinātās likmes saglabāšanu pēc 2020. gada, atbilstoši Ministru kabineta 2017. gada 3. oktobra sēdes protokola Nr. 49 42.§ “Likumprojekts “Grozījumi Pievienotās vērtības nodokļa likumā””[[3]](#footnote-4) 5. un 6. punktam dots uzdevums Zemkopības ministrijai vērtēt samazinātās PVN likmes 5 % apmērā ieviešanas svaigiem augļiem, ogām un dārzeņiem efektivitāti par laikposmu no 2018. gada 1. janvāra līdz 2020. gada 30. jūnijam, analizējot noteiktus rezultatīvos rādītājus, kā arī augļkopības un dārzeņkopības nozaru raksturojošos rādītājus, tostarp par patēriņa pārmaiņām vietējā tirgū, importa un eksporta pārmaiņu un cenu pārmaiņu dinamiku, kā arī uzņēmumu finansiālo rādītāju pārmaiņām. Attiecīgi Zemkopības ministrija izvērtēja samazinātās PVN likmes ieviešanas efektivitāti[[4]](#footnote-5).

Pamatojoties uz Ministru kabineta 2020. gada 22. septembra sēdes protokollēmuma Nr. 55 38.§ “Informatīvais ziņojums “Par priekšlikumiem valsts budžeta ieņēmumiem un izdevumiem 2021. gadam un ietvaram 2021.–2023. gadam””[[5]](#footnote-6) 27. punktu, atbalstīts Zemkopības ministrijas priekšlikums[[6]](#footnote-7) un samazinātā PVN likme 5 % apmērā svaigiem augļiem, ogām un dārzeņiem saglabāta uz turpmākajiem trim gadiem (no 2021. gada 1. janvāra līdz 2023. gada 31. decembrim). Zemkopības ministrijas priekšlikumā norādīts, ka samazinātās PVN likmes 5 % apmērā svaigiem augļiem, ogām un dārzeņiem ieviešana ir bijusi efektīva. Ieviešanas mērķi ir sasniegti, jo ēnu ekonomika nozarē ir samazinājusies par 20 % un tādā veidā komersanti, kuri darbojas legālajā tirgū, ir kļuvuši konkurētspējīgāki, kā arī augļu, ogu un dārzeņu cenu indekss samazinājās par 11,7 % procentpunktiem, turklāt Latvijā tas visā apsekošanas periodā ir zemākais starp Baltijas valstīm. Par 9 % ir palielinājies gan reģistrēto PVN maksātāju skaits augļkopības un dārzeņkopības nozarē, gan augļu, ogu un dārzeņu audzētāju apgrozījums, savukārt augļkopības un dārzeņkopības preču apgrozījums kopumā valstī palielinājies par 16%, produkcijas patēriņš 2018. gadā – par 10% un 2019. gadā – par 9 %, vidējais atalgojums nozarē pieaudzis 2018. gadā par 11 % un 2019. gadā – par 9 %. Samazinātās PVN likmes ieviešana ir devusi pozitīvu efektu uz augļkopības un dārzeņkopības nozari kopumā. Augļkopības un dārzeņkopības platības ir palielinājušās par 8,5 %, bet Latvijā saražotās produkcijas vērtība – par 45 %. Uzlabojušies arī ārējās tirdzniecības rādītāji, un vidējais darba ņēmēju skaits augļkopības un dārzeņkopības nozarē ir pieaudzis gandrīz par 6 %. Valsts ieņēmuma dienesta dati liecina, ka PVN ieņēmumi augkopības un lopkopības, medniecības un saistīto palīgdarbību nozarē (*NACE* 2. red. apk. kods 01) 2018. gadā salīdzinājumā ar 2017. gadu ir samazinājušies par 3,4 milj. *euro* (no – 1,7 milj. *euro* 2017. gadā līdz – 5,1 milj. *euro* 2018. gadā). 2019. gadā budžetā iemaksājamā summa salīdzinājumā ar 2018. gadu samazinājusies par 0,3 milj. *euro* un atmaksājamā summa palielinājusies par 1 milj. *euro*. Tātad kopumā PVN ieņēmumi turpina samazināties, tāpēc prognozējams, ka samazinātās PVN likmes saglabāšana 5 % apmērā svaigiem augļiem, ogām un dārzeņiem rada negatīvu fiskālo ietekmi uz valsts pamatbudžeta ieņēmumiem, jo ieviestais pasākums bija terminēts līdz 2020. gada 31. decembrim. Tādējādi PVN ieņēmumi, sākot ar 2021. gadu, ik gadu indikatīvi ir samazināmi par 3 milj. *euro*.

Atbilstoši Ministru kabineta 2020. gada 30. septembra sēdes protokollēmuma Nr. 57 28.§ “Likumprojekts “Grozījumi Pievienotās vērtības nodokļa likumā””[[7]](#footnote-8) 1. punktam ir pieņemts lēmums saglabāt samazināto PVN likmi līdz 2023. gada 31. decembrim un saskaņā ar 4. punktu dots uzdevums Zemkopības ministrijai sagatavot un iesniegt izskatīšanai Ministru kabinetā informatīvo ziņojumu par augļkopības un dārzeņkopības nozares analīzi, kurā izvērtēta augļkopības un dārzeņkopības nozaru attīstība, tostarp par platību pārmaiņām, saražotās produkcijas apjomu, kā arī ārējās tirdzniecības un darbaspēka pārmaiņām. Tajā par laikposmu no 2021. gada 1. janvāra līdz 2023. gada 30. jūnijam sniegts šādu rezultatīvo rādītāju novērtējums:

1. Pievienotās vērtības nodokļa likumā noteikto augļu, ogu un dārzeņu izaudzētās produkcijas vērtība salīdzinājumā ar ievesto produkcijas vērtību ir lielāka par vienu procentpunktu (ik gadu);
2. apgrozījums darījumiem ar Pievienotās vērtības nodokļa likuma 1. pielikumā noteiktajiem svaigiem augļiem, ogām un dārzeņiem salīdzinājumā ar apgrozījumu kopējiem darījumiem (neieskaitot darījumus ar Pievienotās vērtības nodokļa likuma 1. pielikumā noteiktajiem svaigiem augļiem, ogām un dārzeņiem) ir lielāks par sešiem procentpunktiem (ik gadu);
3. augļu, ogu un dārzeņu ražotāju PVN maksātāju vidējais atalgojums uz vienu nodarbināto ir lielāks par sešiem procentiem (ik gadu);
4. ēnu ekonomika ir mazinājusies (ik gadu).

Izvirzītie rādītāji noteikti, lai sasniegtu noteiktu mērķi – veicinātu augļkopības un dārzeņkopības nozaru attīstību, mazinātu ēnu ekonomiku, palielinātu konkurētspēju komersantiem, kas darbojas legālajā tirgū, kā arī veicinātu svaigu augļu, ogu un dārzeņu patēriņu.

1. **Samazinātās PVN likmes 5 % apmērā svaigiem augļiem, ogām un dārzeņiem rezultatīvo rādītāju izpilde**

Lai objektīvi analizētu rezultatīvo rādītāju izpildi par samazinātās PVN likmes 5 % apmērā ieviešanas efektivitāti svaigiem augļiem, ogām un dārzeņiem, Zemkopības ministrija, izmantojot Lauku atbalsta dienesta (turpmāk – LAD) informāciju, sagatavoja to personu sarakstu, kuras savā īpašumā, pastāvīgajā lietošanā vai nomā esošajā lauksaimniecībā izmantojamā zemē audzē tādus augļus, ogas un dārzeņus, kam saskaņā ar Pievienotās vērtības nodokļa likumu ir piemērojama PVN samazināto likmi 5 % apmērā, un kuras 2022. gadā ir pieteikušas šo zemi vienotajam platības maksājumam saskaņā ar normatīvajiem aktiem par tiešo maksājumu piešķiršanas kārtību lauksaimniekiem. Analīzes sagatavošanai izmantota Valsts ieņēmumu dienesta (turpmāk – VID) sniegtā informācija, kuras pamatā ir Zemkopības ministrijas sagatavoto personu saraksts. Papildus tam analīzē atspoguļoti arī dati par PVN maksātājiem, kuru pamatdarbības veids ir augkopība un lopkopība, medniecība un saistītas palīgdarbības (*NACE* 2. redakcijas apkopojošais kods 01), kā arī par visiem PVN maksātājiem Latvijā kopumā.

Rezultatīvo rādītāju izpildes analīzē izmantoti arī dati no *Eurostat*, LAD un Agroresursu ekonomikas institūta.

Vērtējot samazinātās PVN likmes 5% apmērā efektivitāti, augļkopības un dārzeņkopības nozares attīstību un rezultatīvo rādītāju izpildi, svarīgi ir piebilst, ka 2020. gadā un 2021.gadā visu pasauli, tostarp Latviju, skāra Covid-19 pandēmija, kuras dēļ Latvijā laikā no 2020. gada 12. marta līdz 2021. gada 9. jūnijam un no 2021. gada 11. oktobra līdz 2022. gada 28. februārim tika izsludināta ārkārtējā situācija saistībā ar Covid-19 izplatību, savukārt vairākās citās pasaules valstīs dažādi ierobežojoši pasākumi tika ieviesti jau agrāk. Turklāt arī 2021. gadā turpinājās ar Covid-19 pandēmijas ierobežojumiem saistītie iedzīvotāju pārvietošanās un tirdzniecības ierobežojumi. Patēriņa reakcija uz Covid-19 pandēmiju dažādās nozarēs bija ļoti atšķirīga, un šī situācija nebija viendabīga.

Ar Covid-19 pandēmijas izplatības ierobežošanu saistīto pasākumu ietekmē lauksaimniecības un pārtikas uzņēmēji, tostarp augļkopības un dārzeņkopības uzņēmēji sastapās ar noieta tirgus samazināšanos, izejvielu sagādes grūtībām, produkcijas realizācijas grūtībām un gatavās produkcijas krājumu pieaugumu, jo:

1. apgrūtināti kravu pārvadājumi un saņemtie tirdzniecības partneru sadarbības atteikumi nozīmēja gan finansiālas problēmas, gan ražošanas apjoma samazināšanos pārtikas pārstrādes un ražošanas uzņēmumiem, tam savukārt izraisot pieprasījuma samazināšanos pēc lauksaimniecības primārajiem produktiem (piena, gaļas, augļiem, ogām un dārzeņiem) un līdz ar to šo produktu iepirkuma cenu un apjoma samazināšanos no ražotājiem (lauksaimniekiem);
2. izglītības iestāžu slēgšana, pārejot uz attālinātu mācību procesu, saistībā ar ārkārtas situācijas izsludināšanu valstī radīja pēkšņas un būtiskas problēmas pārtikas uzņēmumiem, kas nodrošina ēdināšanu izglītības iestādēs, jo nebija iespējams izlietot piegādātos produktus, no kuriem lielai daļai ir īss derīguma termiņš un kurus nevar uzglabāt. Tāpat problēmas ar produkcijas krājumu izveidošanos radās arī lauksaimniekiem, īpaši augļu un dārzeņu audzētājiem, kas piegādāja produkciju šiem pārtikas uzņēmumiem;
3. līdz ar tūrisma kritumu sarūkot apmeklētāju skaitam restorānos un kafejnīcās, samazinājās pieprasījums pēc pārtikas precēm viesnīcu, restorānu un sabiedriskās ēdināšanas nozarē un pāreja uz ēdiena gatavošanu mājās nekompensēja noieta zudumu;
4. tika novērots pirktspējas kritums, it īpaši samazinājās pieprasījums pēc produktiem ar īsu derīguma termiņu.

2021. gadā bija vērojams būtībā nepārtraukts nozīmīgo ražošanas resursu cenu sadārdzinājums, kas turpinās arī 2022. gadā, turklāt, sākoties Krievijas iebrukumam Ukrainā, situācija tikai pasliktinājās. Kopš Krievijas izraisītā kara Ukrainā sākuma, lauksaimniecības un pārtikas produktu tirgi tika satricināti, jo tika ietekmēti visi sektori un cenu pieaugums skāra visus būtiskos ražošanas resursus un izejvielas – dīzeļdegviela, elektroenerģija, dabasgāze, minerālmēslojums un augu aizsardzības līdzekļi. Karš Ukrainā būtiski un tieši ietekmēja un turpina ietekmēt lauksaimniecības un pārtikas produktu ražošanas saimniecības un uzņēmumus, kuri ir pakļauti ilgstošas krīzes spiedienam, ņemot vērā būtiski pieaugušās ražošanas resursu izmaksas, kas saglabājas augstā līmenī arī 2023. gadā. Izveidojusies situācija būtiski pasliktināja un turpina negatīvi ietekmēt lauksaimnieku finansiālo situāciju un rentabilitāti. Saskaņā ar Eiropas Komisijas datiem augļu un dārzeņu nozare 2022. gadā saskaras ar diezgan sarežģītu tirgus situāciju, jo augstā inflācija mazina patērētāju pirktspēju un ietekmē patēriņu (lēš, ka tas ir samazinājies vismaz par 10 % vidēji ES-27).

Turklāt, 2023. gads nes papildus jaunas grūtības, jo 2023. gada pavasarī Latvijas augļkopji ievērojami cieta no pavasara salnu postījumiem un pavasara salnās cietuši ir augļu dārzi visos Latvijas reģionos. Šī gada pavasarī Latvijā piedzīvotas vienas no postošākajām pavasara salnām pēdējos gados, un tiek prognozēts, ka salnu ietekmē tiks zaudēta lielākā ražas daļa. Patlaban notiek apsekošana, lai precīzi noteiktu zaudējumu apmēru.

Papildus tam no 2023. gada aprīļa līdz jūnijam piedzīvotais sausums ir radījis neatgriezeniskas un nopietnas sekas visām lauksaimniecības nozarēm, tostarp dārzeņu un augļu nozarei, negatīvi ietekmējot kultūraugu sēju, dīgšanu un attīstību. Tā kā mitruma deficīts ir izšķirošs, tas neizbēgami atstās ietekmi uz ražu, un, ja piepildīsies prognozes, tad ražas zudums būs ievērojams un daļēji arī neatgriezenisks.

* 1. **Rezultatīvais rādītājs “Pievienotās vērtības nodokļa likumā noteikto augļu, ogu un dārzeņu izaudzētās produkcijas vērtība salīdzinājumā ar ievesto produkcijas vērtību ir lielāka par vienu procentpunktu (ik gadu)”**

Rezultatīvais rādītājs “Pievienotās vērtības nodokļa likumā noteikto augļu, ogu un dārzeņu izaudzētās produkcijas vērtība salīdzinājumā ar ievestās produkcijas vērtību” noteikts, lai vērtētu izvirzītā mērķa – veicināt augļkopības un dārzeņkopības nozaru attīstību – sasniegšanu. Paredzēts, ka Pievienotās vērtības nodokļa likumā noteikto augļu, ogu un dārzeņu izaudzētās produkcijas vērtības gada pārmaiņām procentos salīdzinājumā ar ievestās produkcijas vērtības gada pārmaiņām procentos ik gadu jābūt lielākām par vienu procentpunktu.

1. attēls. Pievienotās vērtības nodokļa likumā noteikto augļu, ogu un dārzeņu izlaides vērtības\* gada pārmaiņas procentos salīdzinājumā ar importa vērtības gada pārmaiņām procentos no 2017. līdz 2022[[8]](#footnote-9). gadam.

*Avots:* ZM pēc *Eurostat* un Agroresursu un ekonomikas institūta datiem

Pievienotās vērtības nodokļa likumā noteikto augļu, ogu un dārzeņu izlaides vērtības pārmaiņas periodā no 2017. līdz 2022. gadam ir svārstīgas: 2018. gadā salīdzinājumā ar 2017. gadu izlaides vērtība ir pieaugusi par 11 %, sasniedzot 122,1 milj. *euro*. Savukārt 2022. gada izlaides vērtība salīdzinājumā ar 2021. gadu ir pieaugusi par 54 %, sasniedzot 160 milj. *euro*. Latvijas ekonomiskā situācija un ārējā ekonomiskā ietekme būtiski ietekmē lauksaimnieku darbību. Turklāt lauksaimniecības nozare ir ļoti atkarīga no dabas apstākļu ietekmes konkrētā gadā. 2020. gadā salīdzinājumā ar 2019. gadu augļu, ogu un dārzeņu izlaides vērtība samazinājās par 19 %, bet 2021. gadā salīdzinājumā ar 2020. gadu – par 11 % (1. attēls). Tas galvenokārt saistīts ar kartupeļu un dārzeņu izlaides vērtību samazinājumu Covid-19 pandēmijas, slikto klimatisko apstākļu un cenu samazinājuma dēļ.

Bijušas svārstīgas arī importa vērtības. 2018. gadā salīdzinājumā ar 2017. gadu augļu, ogu un dārzeņu importa vērtība ir pieaugusi par 2 %, sasniedzot 102,7 milj. *euro*, un 2022. gadā importa vērtība salīdzinājumā ar 2021. gadu ir pieaugusi par 26 %, sasniedzot 175,6 milj. *euro.*

PVN likumā noteikto augļu, ogu un dārzeņu izaudzētās produkcijas vērtības pārmaiņas salīdzinājumā ar ievestās produkcijas vērtības pārmaiņām pārskata periodā arī ir izteikti svārstīgas.

Tādējādi 2018. gadā salīdzinājumā ar 2017.gadu Pievienotās vērtības nodokļa likumā noteikto augļu, ogu un dārzeņu izlaides vērtības pārmaiņas procentos salīdzinājumā ar importa vērtības pārmaiņām procentos bija **par deviņiem procentpunktiem lielākas**, bet 2019. gadā salīdzinājumā ar 2018. gadu – **par vienu procentpunktu lielākas**.

Savukārt, analizējot situāciju 2020. gadā salīdzinājumā ar 2019. gadu, novērojams ievērojams kritums: Pievienotās vērtības nodokļa likumā noteikto augļu, ogu un dārzeņu izlaides vērtības gada pārmaiņas procentos salīdzinājumā ar importa vērtības gada pārmaiņām procentos **bija par 15 procentpunktiem mazākas**. Tas izskaidrojams gan ar Covid-19 pandēmiju, kas ietekmēja visu augļkopības un dārzeņkopības nozari, gan ar nelabvēlīgajiem klimatiskajiem apstākļiem un cenu samazinājumu, kas galvenokārt ietekmēja dārzeņu un kartupeļu audzētājus, tāpēc to ražotās produkcijas izlaides vērtība ievērojami samazinājās.

Vērtējot situāciju 2021. gadā salīdzinājumā ar 2020. gadu, **nebija** Pievienotās vērtības nodokļa likumā noteikto augļu, ogu un dārzeņu izlaides vērtības gada pārmaiņu procentos salīdzinājumā ar importa vērtības gada pārmaiņām procentos.

Situācijas uzlabošanās novērojama 2022. gadā, salīdzinot to ar 2021. gadu, kadPievienotās vērtības nodokļa likumā noteikto augļu, ogu un dārzeņu izlaides vērtības gada pārmaiņas procentos salīdzinājumā ar importa vērtības gada pārmaiņām procentos veidoja **28 procentpunktus**.

**1.tabula**

|  |
| --- |
| **Rezultatīvais rādītājs “Pievienotās vērtības nodokļa likumā noteikto augļu, ogu un dārzeņu izaudzētās produkcijas vērtība salīdzinājumā ar ievesto produkcijas vērtību ir lielāka par vienu procentpunktu (ik gadu)”** |
|  | 2018./2017.gads | 2019./2018.gads | 2020./2019.gads | 2021./2020.gads | 2021./2022.gads |
| Rezultatīvais rādītājs, procenti | 1 | 1 | 1 | 1 | 1 |
| Izpilde, procenti | **+9** | **+1** | **–15** | **0** | **+28** |
|  | ***Izpildīts daļēji.*** |

* 1. **Rezultatīvais rādītājs “Apgrozījums darījumiem ar Pievienotās vērtības nodokļa likuma 1. pielikumā noteiktajiem svaigiem augļiem, ogām un dārzeņiem salīdzinājumā ar apgrozījumu kopējiem darījumiem (neieskaitot darījumus ar Pievienotās vērtības nodokļa likuma 1. pielikumā noteiktajiem svaigiem augļiem, ogām un dārzeņiem) ir lielāks par sešiem procentpunktiem (ik gadu)”**

Šis rezultatīvais rādītājs noteikts, lai vērtētu izvirzītā mērķa – veicināt svaigu augļu, ogu un dārzeņu patēriņu – sasniegšanu, konkrētāk analizējot ar samazināto 5 % PVN likmi apliekamo darījumu vērtības pārmaiņas salīdzinājumā kopējo ar PVN apliekamo darījumu vērtības pārmaiņām. Paredzēts, ka ar samazināto 5 % PVN likmi apliekamo darījumu vērtības pārmaiņām jābūt lielākām par sešiem procentpunktiem ik gadu salīdzinājumā ar kopējo ar PVN apliekamo darījumu vērtības pārmaiņām.

Laikā no 2018. līdz 2022. gadam arī ir novērojamas svārstības gan apgrozījumā ar Pievienotās vērtības nodokļa likumā noteiktiem svaigiem augļiem, ogām un dārzeņiem, gan arī kopējās ar PVN apliekamo darījumu vērtības (neieskaitot apliekamos darījumus ar Pievienotās vērtības nodokļa likumā noteiktajiem svaigiem augļiem, ogām un dārzeņiem) apgrozījumā.

2. attēls. Darījumu ar svaigiem augļiem, ogām un dārzeņiem vērtības[[9]](#footnote-10) gada pārmaiņas procentos salīdzinājumā ar kopējo darījumu vērtības[[10]](#footnote-11) gada pārmaiņām procentos

*Datu avots:* Zemkopības ministrija pēc VID datiem

Laikā no 2018. līdz 2019. gadam apgrozījums darījumiem ar Pievienotās vērtības nodokļa likumā noteiktiem svaigiem augļiem, ogām un dārzeņiem palielinājās par 15,7 % jeb 43,33 milj. *euro*, turpretī kopējā ar PVN apliekamo darījumu vērtība (neieskaitot apliekamos darījumus ar Pievienotās vērtības nodokļa likumā noteiktajiem svaigiem augļiem, ogām un dārzeņiem) – vien par 2,6 %. Attiecīgi ar samazināto 5 % PVN likmi apliekamo darījumu ar Pievienotās vērtības nodokļa likumā noteiktajiem svaigiem augļiem, ogām un dārzeņiem vērtības gada pārmaiņas salīdzinājumā ar kopējo darījumu vērtības pārmaiņām, neieskaitot apliekamos darījumus ar Pievienotās vērtības nodokļa likumā noteiktajiem svaigiem augļiem, ogām un dārzeņiem, 2018./2019. gadā **bija par 13 procentpunktiem lielākas**.

Savukārt 2020. gadā apgrozījums darījumiem ar Pievienotās vērtības nodokļa likumā noteiktiem svaigiem augļiem, ogām un dārzeņiem salīdzinājumā ar 2019. gadu pieauga vien par 1,7 %, jeb 5,46 milj. *euro*, turpretī kopējā ar Pievienotās vērtības nodokli apliekamo darījumu vērtība (neieskaitot apliekamos darījumus ar Pievienotās vērtības nodokļa likumā noteiktajiem svaigiem augļiem, ogām un dārzeņiem) 2020. gadā samazinājās par 6,1 % salīdzinājumā ar 2019. gadu. Attiecīgi ar samazināto 5 % PVN likmi apliekamo darījumu ar Pievienotās vērtības nodokļa likumā noteiktiem svaigiem augļiem, ogām un dārzeņiem vērtības gada pārmaiņas salīdzinājumā ar kopējo darījumu vērtības pārmaiņām, neieskaitot darījumus ar apliekamos darījumus ar Pievienotās vērtības nodokļa likumā noteiktajiem svaigiem augļiem, ogām un dārzeņiem, 2019./2020. gadā **bija par astoņiem procentpunktiem lielākas**.

Laikā no 2020. līdz 2021. gadam apgrozījums darījumiem ar Pievienotās vērtības nodokļa likumā noteiktajiem svaigiem augļiem, ogām un dārzeņiem pieauga par 10,4 %, jeb 33,61 milj. *euro*, savukārt kopējā ar Pievienotās vērtības nodokli apliekamo darījumu vērtība (neieskaitot apliekamos darījumus ar Pievienotās vērtības nodokļa likumā noteiktajiem svaigiem augļiem, ogām un dārzeņiem) pieauga straujāk – par 19 %. Tādējādi ar samazināto 5 % PVN likmi apliekamo darījumu ar Pievienotās vērtības nodokļa likumā noteiktiem svaigiem augļiem, ogām un dārzeņiem vērtības gada pārmaiņas salīdzinājumā ar kopējo darījumu vērtības pārmaiņām, neieskaitot darījumus ar apliekamos darījumus ar Pievienotās vērtības nodokļa likumā noteiktajiem svaigiem augļiem, ogām un dārzeņiem, 2021./2020. gadā **bija par deviņiem procentpunktiem mazākas**.

Vērtējot situāciju 2022. gadā, jāsecina, ka apgrozījuma kāpums darījumiem ar Pievienotās vērtības nodokļa likumā noteiktajiem svaigiem augļiem, ogām un dārzeņiem salīdzinājumā ar 2021. gadu atgriezās tajā līmenī, kāds tas bija pirms Covid-19 pandēmijas, un bija par 17,5 % jeb 62,77 milj. *euro* lielāks. Salīdzinoši kopējā ar Pievienotās vērtības nodokli apliekamo darījumu vērtība (neieskaitot apliekamos darījumus ar Pievienotās vērtības nodokļa likumā noteiktajiem svaigiem augļiem, ogām un dārzeņiem) 2022. gadā pieauga par 19,8 % salīdzinājumā ar 2021. gadu. Tādējādi samazināto 5 % PVN likmi apliekamo darījumu ar Pievienotās vērtības nodokļa likumā noteiktajiem svaigiem augļiem, ogām un dārzeņiem vērtības gada pārmaiņas salīdzinājumā ar kopējo darījumu vērtības pārmaiņām, neieskaitot darījumus ar apliekamos darījumus ar Pievienotās vērtības nodokļa likumā noteiktajiem svaigiem augļiem, ogām un dārzeņiem, 2022./2021. gadā **bija par diviem procentpunktiem mazākas**.

**2.tabula**

|  |
| --- |
| **Rezultatīvais rādītājs “Apgrozījums darījumiem ar Pievienotās vērtības nodokļa likuma 1. pielikumā noteiktajiem svaigiem augļiem, ogām un dārzeņiem salīdzinājumā ar apgrozījumu kopējiem darījumiem (neieskaitot darījumus ar Pievienotās vērtības nodokļa likuma 1. pielikumā noteiktajiem svaigiem augļiem, ogām un dārzeņiem) ir lielāks par sešiem procentpunktiem (ik gadu)”** |
|  | 2019./2018. gads | 2020./2019. gads | 2020./2021. gads | 2021./2022. gads |
| Rezultatīvais rādītājs, procentpunkti | 6 | 6 | 6 | 6 |
| Izpilde, procentpunkti | **+13** | **+8** | **–9** | **–2** |
| ***Izpildīts daļēji.*** |

* 1. **Rezultatīvais rādītājs “Augļu, ogu un dārzeņu ražotāju PVN maksātāju vidējais atalgojums uz vienu nodarbināto ir lielāks par sešiem procentiem (ik gadu)”**

Šis rezultatīvais rādītājs noteikts, lai sasniegtu izvirzīto mērķi – palielinātu konkurētspēju komersantiem, kas darbojas legālajā tirgū, konkrētāk analizējot augļu, ogu un dārzeņu ražotāju PVN maksātāju vidējo atalgojumu uz vienu nodarbināto. Rezultatīvā rādītāja vērtība: augļu, ogu un dārzeņu ražotāju PVN maksātāju vidējā atalgojuma uz vienu nodarbināto gada pārmaiņas ir lielākas par sešiem procentiem ik gadu.

Augļu, ogu un dārzeņu ražošanas nozarē ir novērojama pozitīva tendence vidējā atalgojuma pieaugumā (3. attēls). Kopš 2017. gada vidējam atalgojumam uz vienu nodarbināto augļu, ogu un dārzeņu ražošanas nozarē ir tendence palielināties. Laikā no 2017. gada līdz 2022. gadam vidējais atalgojums uz vienu nodarbināto augļkopības nozarē ir palielinājies no 606 līdz 943 *euro*, kopumā par 337 *euro* jeb 56,1 %. Salīdzinoši kopumā valstī vidējais atalgojums uz vienu nodarbināto laikā no 2017. gada līdz 2022. gadam ir palielinājis no 794 līdz 1195 *euro*, kopumā par 401 *euro* jeb 56,4 %.

3. attēls. Vidējā atalgojuma pieaugums vidēji valstī, lauksaimniecībā un augļkopības un dārzeņkopības nozarē no 2017. līdz 2022. gadam, *euro* un procentos

*Datu avots:* Zemkopības ministrija pēc VID datiem

Savukārt lauksaimniecības nozarē vidējais atalgojums uz vienu nodarbināto laikā no 2017. līdz 2022. gadam ir palielinājies no 559 līdz 879 *euro*, kopumā par 320 *euro* jeb 57,2 %.

Tas nozīmē, ka gan augļu, ogu un dārzeņu ražošanas nozarē, gan vidēji valstī, gan arī lauksaimniecības nozarē pieauguma temps vidējam atalgojumam uz vienu nodarbināto ir bijis salīdzinoši līdzvērtīgs.

Secināms, ka kopš PVN samazinātās likmes ieviešanas vidējais atalgojums augļu, ogu un dārzeņu ražošanas nozarē ir palielinājies par 120 *euro* jeb 19,8 % 2018. gadā, par 63 *euro* jeb 8,6 % 2019. gadā, par 36 *euro* jeb 4,6 % 2020. gadā, par 78 *euro* jeb 9,4 % 2021. gadā un par 40 *euro* jeb 4,4 % 2022. gadā.

**3.tabula**

|  |
| --- |
| **Rezultatīvais rādītājs “Apgrozījums darījumiem ar Pievienotās vērtības nodokļa likuma 1.pielikumā noteiktajiem svaigiem augļiem, ogām un dārzeņiem salīdzinājumā ar apgrozījumu kopējiem darījumiem (neieskaitot darījumus ar Pievienotās vērtības nodokļa likuma 1. pielikumā noteiktajiem svaigiem augļiem, ogām un dārzeņiem) ir lielāks par sešiem procentpunktiem (ik gadu)”** |
|  | 2018./2017.gads | 2019./2018.gads | 2020./2019.gads | 2021./2020.gads | 2021./2022.gads |
| Rezultatīvais rādītājs, procenti | 6 | 6 | 6 | 6 | 6 |
| Izpilde, procenti | **+20** | **+9** | **–5** | **+9** | **–4** |
|  | ***Izpildīts daļēji.*** |

* 1. **Rezultatīvais rādītājs “Ēnu ekonomika ir mazinājusies (ik gadu)”**

Viens no PVN samazinātās likmes ieviešanas un saglabāšanas mērķiem ir mazināt ēnu ekonomiku augļu, ogu un dārzeņu tirdzniecībā.

Ēnu ekonomikas ierobežošana ir viens no būtiskākajiem jautājumiem, lai nodrošinātu komersantiem atbilstošu un konkurētspējīgu uzņēmējdarbības vidi, uzlabojot tiesisko bāzi, samazinot administratīvo slogu, korupciju un ēnu ekonomiku tautsaimniecībā, vienlaikus nodrošinot prognozējamu nodokļu politiku, uzlabojot valsts pārvaldes darba efektivitāti un tādā veidā radot priekšnosacījumus uzņēmējdarbības attīstībai valstī un ekonomiski aktīvu uzņēmumu skaita palielināšanai.

Pirms samazinātās PVN likmes ieviešanas tika prognozēts, ka, samazinot PVN likmi līdz 5 % Latvijai raksturīgiem augļiem, ogām un dārzeņiem, būs iespējams panākt pozitīvu efektu, ievērojami mazinot uzņēmēju darbošanos ēnu ekonomikā, un palielināt to komersantu konkurētspēju, kuri darbojas legālajā tirgū. 2017. gada informatīvajā ziņojumā norādīts, ka 2017. gadā Latvijai raksturīgo augļu, ogu un dārzeņu produkcijas tirgus daļa, kurai piemēro PVN 21 % standartlikmi, ir apmēram 30 līdz 40 % no kopējā Latvijas tirgus. Savukārt, samazinot PVN likmi Latvijā raksturīgiem augļiem, ogām un dārzeņiem līdz 5 %, legālā augļu, ogu un dārzeņu tirdzniecība palielināsies par 20 %.

Tika pieņemts, ka līdz ar PVN likmes samazināšanu no 21 līdz 5 % daudzi negodīgie uzņēmēji izvēlēsies reģistrēt savus pārdošanas darījumus un maksāt PVN budžetā, jo starpība starp cenu ar PVN un cenu bez PVN būs salīdzinoši neliela, tāpēc samazināsies uzņēmēju motivācija riskēt un tikt sodītiem par PVN nemaksāšanu.

Rīgas Ekonomikas augstskolas pētījuma “Ēnu ekonomikas indekss Baltijas valstīts” rezultāti[[11]](#footnote-12) liecina, ka atbilstoši ēnu ekonomikas indeksa aprēķiniem Baltijas valstīs kopš 2009. gada ēnu ekonomikas apjoms Latvijā kopš 2016. gada ar nelielu izņēmumu 2019. gadā ir tikai palielinājies: 20,7 % no IKP 2016. gadā, 24,2 % no IKP 2018. gadā un 25,5 % no IKP 2020. gadā. 2021. gadā ēnu ekonomika Latvijā palielinājās līdz 26,6 % no IKP, bet 2022. gadā pavisam nedaudz samazinājās – līdz 26,5 % no IKP.

Pētījuma “Ēnu ekonomikas indekss Baltijas valstīts” rezultāti liecina, ka Latvijā nozīmīgākā ēnu ekonomikas komponente 2022. gadā bija aplokšņu algas, kas Latvijā veido 46,7 % no kopējās ēnu ekonomikas. Neuzrādītie ieņēmumi Latvijā 2020. gadā veido 29 % no kopējās ēnu ekonomikas, bet neuzrādīto darbinieku skaits – 24,3 %. Vidējā ienākumu daļa (%), ko uzņēmēji slēpj no valsts, 2022. gadā Latvijā bija 16,3 % (samazinājums par 2,3 procentpunktiem).

Pētījuma “Ēnu ekonomikas indekss Baltijas valstīts” autori aprēķinājuši arī nereģistrētās uzņēmējdarbības rādītāju: pēc aplēsēm, nereģistrēto uzņēmēju piedāvāto preču vai pakalpojumu daudzums no kopējā apjoma Latvijā 2022. gadā bija 8,5 %. Arī darbinieku neuzrādīšanas apjoms 2022. gadā salīdzinājumā ar 2021. gadu Latvijā ir palielinājies nedaudz – par 0,4 procentpunktiem, sasniedzot 11,1 %.

Pētījuma “Ēnu ekonomikas indekss Baltijas valstīts” autori ir secinājuši, ka joprojām visaugstākais ēnu ekonomikas īpatsvars Latvijā nozaru vērtējumā ir būvniecības nozarē – 34,5 %, kurā tas salīdzinājumā ar 2021. gadu ir palielinājies par 3,3 procentpunktiem. Salīdzinājumā ar 2021. gadu 2022. gadā ēnu ekonomikas īpatsvars mazumtirdzniecībā Latvijā ir palielinājies par 0,7 procentpunktiem, sasniedzot 30,5 %, un pakalpojumu sektorā – par 1,1 procentpunktu, sasniedzot 28,6 %. Savukārt ēnu ekonomikas īpatsvara samazināšanas 2022. gadā salīdzinājumā ar 2021. gadu ir novērojama ražošanā – par 1,1 procentpunktu, veidojot 23,9 %, un vairumtirdzniecībā – par 3,9 procentpunktiem, veidojot 20,5 %.

Frīdrihs Šneiders pētījumā[[12]](#footnote-13) par ēnu ekonomikas īpatsvaru 36 Eiropas valstīs un piecās ESAO valstīs ir secinājis, ka ēnu ekonomikas īpatsvars Latvijā kopš 2012. gada, kad tas bija 26,10 %, ir samazinājies un 2022. gadā veidoja 19,94 % no IKP. Turklāt šis ir zemākais rādītājs starp Baltijas valstīm (salīdzinoši Igaunijā 2022. gadā ēnu ekonomikas īpatsvars veidoja 22,74 % no IKP, bet Lietuvā – 22,36 % no IKP).

Lai gan ēnu ekonomikas īpatsvara noteikšanas metodoloģijas ir sarežģītas un rezultāts ir atkarīgs no dažādiem faktoriem un pieņēmumiem, pamatojoties uz abu pētījumu secinājumiem par kopējo ēnu ekonomikas īpatsvaru Latvijā 2022. gadā, var pieņemt, ka kopējais ēnu ekonomikas īpatsvars Latvijas ekonomikā ir 19–26 % robežās.

Pārtikas un veterinārā dienesta kontroles augļu, ogu un dārzeņu tirdzniecībā

Kopš samazinātās 5 % PVN likmes ieviešanas ir mazinājusies uzņēmēju darbošanās ēnu ekonomikā.

4. attēls. PVD konstatēto pārkāpumu skaita dinamika augļu, ogu un dārzeņu tirdzniecībā no 2017. līdz 2022. gadam

*Datu avots:* Zemkopības ministrija pēc PVD datiem

To apliecina arī Pārtikas un veterinārā dienesta (turpmāk – PVD) informācija (4. attēls). Kopš 2017. gada to gadījumu skaits, kad konstatētas neatbilstības, 2022. gadā ir samazinājies ievērojami – par 30 procentpunktiem. 2022. gadā arī neatbilstošo partiju īpatsvars no pārbaudītajām partijām kopš 2017. gada ir samazinājies kopumā par četriem procentpunktiem. Tā kā konstatēto neatbilstību gadījumu skaits ir samazinājies ievērojami – par 30 procentpunktiem – un neatbilstošu partiju skaits – par četriem procentpunktiem, var pieņemt, ka augļu, ogu un dārzeņu tirdzniecībā ir mazinājusies ēnu ekonomika.

PVD gan joprojām konstatē pārkāpumus, tāpēc nevar apgalvot, ka ēnu ekonomika augļu, ogu un dārzeņu tirdzniecībā ir pilnībā izskausta.

Reģistrēto PVN maksātāju pārmaiņu dinamika

Arī Valsts ieņēmumu dienesta informācija par reģistrēto PVN maksātāju pārmaiņu dinamiku liecina, ka mazinās uzņēmēju darbošanās ēnu ekonomikā darījumos ar svaigiem augļiem, ogām un dārzeņiem.

Ir novērojams, ka augļkopības un dārzeņkopības nozarē ik gadu palielinās reģistrēto nodokļu maksātāju skaits (5. attēls).

5. attēls. Reģistrēto nodokļu maksātāju skaits PVN maksātāju reģistrā no 2017. gada 1. janvāra līdz 2023. gada 1. jūnijam.

*Datu avots:* Zemkopības ministrija pēc VID datiem

Kopš samazinātās PVN likmes 5 % apmērā ieviešanas PVN maksātāju reģistrā reģistrēto augļu, ogu un dārzeņu audzētāju un augļu un dārzeņu pārstrādes uzņēmumu skaits no 473 audzētājiem 2017. gada 1. janvārī ir palielinājies līdz 559 audzētājiem 2023. gada 1. jūnijā. Tādējādi kopumā PVN maksātāju reģistrā reģistrēto augļu, ogu un dārzeņu audzētāju un augļu un dārzeņu pārstrādes uzņēmumu skaits no 2017. gada 1. janvāra līdz 2020. gada 20. jūnijam ir pieaudzis par 18,2 %. Pretēji pozitīvai tendencei – augļu, ogu un dārzeņu ražotāju un augļu un dārzeņu pārstrādes uzņēmumu skaita kāpumam PVN maksātāju reģistrā – valstī kopumā reģistrēto nodokļu maksātāju skaits kopš 2017. gada 1. janvāra ir samazinājies par 6494 (no 89 681 PVN maksātāja 2017. gada 1. janvārī līdz 83 187 PVN maksātājam 2023. gada 1. jūnijā) jeb 7,2 %.

Jāņem vērā, ka samazinās arī PVN maksātāju reģistrā reģistrēto augļu, ogu un dārzeņu vairumtirgotāju un mazumtirgotāju skaits. Kopumā PVN maksātāju reģistrā reģistrēto augļu, ogu un dārzeņu vairumtirgotāju skaits laikā no 2017. gada 1. janvārim līdz 2023. gada 1. jūnijam ir samazinājies par 54 maksātājiem (no 200 līdz 146) jeb 27 %. Tā kā nodokļu maksātāju skaits augļu, ogu un dārzeņu vairumtirdzniecībā un mazumtirdzniecībā ir samazinājies, var pieņemt, ka līdz ar PVN likmes samazināšanu no 21 līdz 5 % šie tirgotāji ir pārtraukuši savu saimniecisko darbību augļu, ogu un dārzeņu tirdzniecībā, jo starpība starp cenu ar PVN un cenu bez PVN ir salīdzinoši neliela, tāpēc tirgotājiem vairs nav intereses izvairīties no PVN samaksas valsts budžetā.

Tā kā PVN reģistrēto nodokļu maksātāju skaits augļu, ogu un dārzeņu audzētāju un augļu un dārzeņu pārstrādes nozarē ir palielinājies par 18,2 %, turpretī PVN reģistrā reģistrēto augļu, ogu un dārzeņu vairumtirgotāju un mazumtirgotāju skaits ir samazinājies par 27 %, var pieņemt, ka augļu, ogu un dārzeņu tirdzniecībā ir mazinājusies ēnu ekonomika.

Nodarbinātības pārmaiņu tendences

Samazinoties nelielo saimniecību skaitam un intensificējot lauksaimniecisko ražošanu, samazinās arī kopējais lauksaimniecībā nodarbināto skaits. Tomēr, lai gan lauksaimniecībā kopumā darbaspēka apjoms samazinās, augļkopības un dārzkopības nozarē darbinieku skaits ik gadu palielinās (6. attēls).

6. attēls. Vidējais darba ņēmēju skaits periodos, kuros tie saņēma darba ienākumus, augļu, ogu un dārzeņu ražošanas nozarē un lauksaimniecībā kopumā no 2017. līdz 2022. gadam

*Datu avots:* Zemkopības ministrija pēc VID datiem

Vidējais darba ņēmēju skaits periodos, kuros tie saņēma darba ienākumus, augļkopības un dārzeņkopības nozarē (analizējot datus par tiem nodokļu maksātājiem, kuri audzē Pievienotās vērtības nodokļa likumā noteiktos augļus, ogas un dārzeņus un kuri norādījuši ar 5 % PVN likmi apliekamos darījumus kaut vienā 2022. gada periodā) ir palielinājies no 5971 darba ņēmēja 2017. gadā līdz 6523 darba ņēmējiem 2022. gadā jeb 9,2 %. Savukārt lauksaimniecības nozarē vidējais darba ņēmēju skaits no 2018. līdz 2022. gadam ir samazinājies par 984 darba ņēmējiem jeb 4,8 %.

Darbavietu sadalījums pēc vidējā darba bruto ienākumu apmēra

Darbavietu īpatsvara (pēc vidējā darba bruto ienākumu apmēra) pārmaiņu tendences augļkopības un dārzeņkopības nozarē ir līdzvērtīgas valstī vidējiem rādītājiem, un laikā no 2018. līdz 2022. gadam tās vidēji lauksaimniecības nozarē ir pozitīvas (7.attēls).

2022. gadā vidējo darba ienākumu apmērs aptuveni 30,7 % no visiem nodarbinātajiem augļkopības un dārzeņkopības nozarē bija mazāks par valstī noteikto minimālo darba algu. Vidēji valstī to darbavietu īpatsvars, kurās vidējo darba ienākumu apmērs bija mazāks par valstī noteikto minimālo darba algu, 2022. gadā bija mazāks – 25,7%. Jāpiebilst, ka 2022. gadā salīdzinājumā ar 2018. gadu ir samazinājies to darbavietu īpatsvars, kurās vidējais darba bruto ienākumu apmērs ir mazāks par valstī noteikto minimālo algu. Laikā no 2018. līdz 2022. gadam vidēji valstī tas samazinājās par pieciem procentpunktiem, bet augļkopības un dārzeņkopības nozarē – par sešiem procentpunktiem.

7. attēls. Darbavietu sadalījums pēc vidējā darba bruto ienākumu apmēra vidēji valstī, vidēji lauksaimniecības nozarē un vidēji augļkopības un dārzeņkopības nozarē no 2018. līdz 2022. gadam, procentos

*Datu avots:* Zemkopības ministrija pēc VID datiem

Katru gadu ir palielinājies to darbavietu īpatsvars, kurās vidējie darba bruto ienākumi ir vienādi ar valstī noteikto minimālo darba algu. Laikā no 2018. līdz 2022. gadam to darbavietu īpatsvars, kurās vidējie darba bruto ienākumi ir vienādi ar valstī noteikto minimālo darba algu, valstī vidēji ir pieaudzis par vienu procentpunktu, bet augļkopības un dārzeņkopības nozarē – par diviem procentpunktiem. Valstī vidēji šādu darbavietu īpatsvars 2022. gadā veidoja 4,2 %, bet augļkopības un dārzeņkopības nozarē nedaudz vairāk – 10,7 %.

Vislielākais darbavietu īpatsvars joprojām ir tajā grupā, kurā vidējā darba bruto ienākumu apmērs ir no valstī noteiktās minimālās darba algas līdz 1000 *euro*: valstī vidēji tie ir 28 % darbavietu, bet augkopības un dārzeņkopības nozarē – 32,6 %. Tomēr šādu darbavietu skaits ik gadu samazinās: no 2018. līdz 2022. gadam to īpatsvars vidēji valstī ir samazinājies par 11 procentpunktiem un augļkopības un dārzeņkopības nozarē – par septiņiem procentpunktiem.

Savukārt ik gadu kļūst vairāk to darbavietu, kurās vidējais darba bruto ienākumu apmērs ir virs 1000 *euro*. Laikā no 2018. līdz 2022. gadam šādu darbavietu īpatsvars vidēji valstī ir pieaudzis par 16 procentpunktiem un augļkopības un dārzeņkopības nozarē – par 11 procentpunktiem.

Arī tas, ka aizvien vairāk kļūst tādu darbavietu, kurās vidējais darba bruto ienākumu apmērs ir virs 1000 *euro*, kā arī samazinās tādu darbavietu īpatsvars, kurās vidējais darba bruto ienākumu apmērs ir mazāks par valstī noteikto minimālo apmēru, liecina par to, ka augļkopības un dārzeņkopības nozarē ēnu ekonomika mazinās.

Darba devēju sadalījums pēc vidējiem aprēķinātajiem mēneša darba bruto ienākumiem

8. attēls. Darba devēju sadalījums pēc vidējiem aprēķinātajiem darba bruto ienākumiem vidēji valstī, vidēji lauksaimniecības nozarē un vidēji augļkopības un dārzeņkopības nozarē no 2018. līdz 2022. gadam, procentos

*Datu avots:* Zemkopības ministrija pēc VID datiem

Vislielākais darba devēju īpatsvars ir grupā, kuri aprēķina mazākus darba bruto ienākumus nekā valstī noteiktā minimālā darba alga: 2022. gadā vidēji valstī tie bija 44 %, lauksaimniecības nozarē 39 % un augļkopības un dārzeņkopības nozarē 43 % no visiem darba devējiem attiecīgajā nozarē.

Tomēr to darba devēju īpatsvars, kuri aprēķina mazākus darba bruto ienākumus nekā valstī noteiktā minimālā darba alga, katru gadu samazinās: laikā no 2018. līdz 2022. gadam viņu īpatsvars vidēji valstī ir samazinājies par 11 procentpunktiem, bet augļkopības un dārzeņkopības nozarē pat vairāk – par 15 procentpunktiem.

Katru gadu palielinās to darba devēju īpatsvars, kuri aprēķina ar valstī noteikto minimālo darba algu vienādus darba bruto ienākumus: šādu darba devēju īpatsvars valstī vidēji 2022. gadā veidoja 11,7 % (par četriem procentpunktiem vairāk nekā 2018. gadā), bet augļkopības un dārzeņkopības nozarē – 15,3 % (par sešiem procentpunktiem vairāk nekā 2018. gadā).

Joprojām ievērojams darba devēju īpatsvars ir tajā grupā, kuri darba bruto ienākumus aprēķina robežās no valstī noteiktās minimālās darba algas līdz 1000 *euro*: 2022. gadā valstī vidēji tie bija 27,8 % darba devēji, bet augkopības un dārzeņkopības nozarē – 35,6 %. Vidēji valstī šādu darba devēju īpatsvars ir samazinājies par diviem procentpunktiem, savukārt augļkopības un dārzeņkopības nozarē palielinājies par četriem procentpunktiem.

Ik gadu mainās arī to darba devēju īpatsvars, kuri aprēķina darba bruto ienākumus virs 1000 *euro*: vidēji valstī 2022. gadā vērojams samazinājums salīdzinājumā ar 2018. gadu – divi procentpunkti, turpretī augļkopības un dārzeņkopības nozarē vērojams pieaugums – četri procentpunkti.

Tādējādi par ēnu ekonomikas mazināšanos augļkopības un dārzeņkopības nozarē liecina arī tas, ka aizvien vairāk samazinās to darba devēju īpatsvars, īpatsvars, kas aprēķina par valstī noteikto minimālo darba algu mazākus darba bruto ienākumus, un palielinās to darba devēju īpatsvars, kuri aprēķina ar valstī noteikto minimālo darba algu vienādus darba bruto ienākumus vai virs 1000 *euro*.

**4.tabula**

|  |
| --- |
| **Rezultatīvais rādītājs “Ēnu ekonomika ir mazinājusies (ik gadu)”** |
| PVD konstatēto pārkāpumu skaita dinamika augļu, ogu un dārzeņu tirdzniecībā no 2017. līdz 2022. gadam | 1. PVD pārbaudēs konstatēto neatbilstību skaits ievērojami samazinājies – par 30 procentpunktiem
2. PVD konstatēto neatbilstošo partiju īpatsvars no pārbaudītajām partijām samazinājies par četriem procentpunktiem
 |
| Reģistrēto PVN maksātāju pārmaiņu dinamika no 2017. līdz 2022. gadam | 1. PVN reģistrēto nodokļu maksātāju skaits augļu, ogu un dārzeņu audzētāju un augļu un dārzeņu pārstrādes nozarē ir palielinājies par 18,2 %
2. PVN maksātāju reģistrā reģistrēto augļu, ogu un dārzeņu vairumtirgotāju un mazumtirgotāju skaits ir samazinājies par 27 %
 |
| Nodarbināto skaita pieaugums no 2017. līdz 2022. gadam | 1. Vidējais darba ņēmēju skaits periodos, kuros tie saņēma darba ienākumus, augļkopības un dārzeņkopības nozarē ir palielinājies par 9,2 %
 |
| Darbavietu sadalījuma pēc vidējā darba bruto ienākumu apmēra īpatsvara pārmaiņas augļkopības un dārzeņkopības nozarē no 2018. līdz 2022. gadam | 1. to darbavietu īpatsvars, kurās vidējais darba bruto ienākumu apmērs ir mazāks par valstī noteikto minimālo algu, ir samazinājies par sešiem procentpunktiem
2. to darbavietu īpatsvars, kurās vidējie darba bruto ienākumi ir vienādi ar valstī noteikto minimālo darba algu, ir pieaudzis par četriem procentpunktiem
3. to darbavietu īpatsvars, kurā vidējais darba bruto ienākumu apmērs ir no valstī noteiktās minimālās darba algas līdz 1000 *euro*,ir samazinājies par septiņiem procentpunktiem
4. to darbavietu īpatsvars, kurās vidējais darba bruto ienākumu apmērs ir virs 1000 *euro,* ir palielinājies par 11 procentpunktiem
 |
| Darba devēju sadalījuma pēc vidējiem aprēķinātajiem mēneša darba bruto ienākumiem īpatsvara pārmaiņas augļkopības un dārzeņkopības nozarē no 2018. līdz 2022. gadam | 1. to darba devēju īpatsvars, kuri aprēķina mazākus darba bruto ienākumus nekā valstī noteiktā minimālā darba alga, ir samazinājies par 15 procentpunktiem
2. to darba devēju īpatsvars, kuri aprēķina ar valstī noteikto minimālo darba algu vienādus darba bruto ienākumus, ir palielinājies par sešiem procentpunktiem
3. to darba devēju īpatsvars, kuri aprēķina darba bruto ienākumus no valstī noteiktās minimālās darba algas līdz 1000 *euro*, ir palielinājies par četriem procentpunktiem;
4. to darba devēju īpatsvars, kuri aprēķina darba bruto ienākumus virs 1000 *euro*,ir palielinājies par pieciem procentpunktiem.
 |
| ***Izpildīts.*** |

**Vērtējot samazinātās PVN likmes 5 % apmērā ieviešanas augļiem, ogām un dārzeņiem rezultatīvo rādītāju izpildi secināms, ka no četriem rezultatīvajiem rādītājiem trīs rādītāji - ir izpildīti daļēji un viens ir izpildīts.**

1. **Augļkopības un dārzeņkopības nozaru attīstības analīze**

Lai vispusīgāk novērtētu efektivitāti no samazinātās PVN likmes 5 % apmērā ieviešanas augļiem, ogām un dārzeņiem, ir veikta augļkopības un dārzeņkopības nozares analīze, novērtējot augļu, ogu un dārzeņu platību pārmaiņas, kā arī saražotās produkcijas izlaides vērtības, eksporta un importa izlaides vērtības pārmaiņas un augļkopības un dārzeņkopības pienesumu valsts budžeta ieņēmumu veidošanā.

Augļkopības un dārzeņkopības platību pārmaiņu dinamika

Saskaņā ar LAD datiem no 2017. līdz 2022. gadam Latvijā kopējā lauksaimniecībā izmantojamās zemes platība, ko izmanto Pievienotās vērtības nodokļa likumā noteikto augļu, ogu un dārzeņu (arī kartupeļu) ražošanā, ir palielinājusies no 19 559 hektāriem 2017. gadā līdz 20 525 hektāriem 2022. gadā jeb par 4,9 %.

Laikā no 2017. līdz 2022. gadam ievērojami palielinājušās augļkoku un ogulāju platības – par 2081 hektāru jeb 26 % (9. attēls), pārsvarā tādu ogulāju stādījumu platības kā upenes (95 % jeb par 952 ha), smiltsērkšķi (50 % jeb 474 ha), krūmcidonijas (136 % jeb 406 ha), krūmmellenes (60 % jeb 172 ha) un aronijas (176% jeb 156 ha). Ogulāju platības palielinājums ir saistīts ar arvien lielāko pieprasījumu pēc to pārstrādes produktiem. Jāpiebilst, ka veco augļu dārzu nomaiņa un jaunu ogulāju platību ierīkošana prasa ļoti lielas investīcijas, kas sāk atmaksāties ne ātrāk kā pēc četriem vai pieciem gadiem, kad ilggadīgie stādījumi sāk pilnvērtīgi ražot.

Pieaugums vērojams arī dārzeņu platībām – par 354 hektāriem jeb 11 %. Lielākas ir kļuvušas platības, kurās tiek audzēti tādi dārzeņi kā ķiploki (164 % jeb par 218 ha), ķirbji, cukīni, kabači (71 % jeb par 161 ha) un galda bietes (42 % jeb par 95 ha).

9. attēls. Augļkoku, ogulāju un dārzeņu platības 2017. un 2022. gadā, hektāri

*Avots:* ZM pēc LAD datiem

No 2017. līdz 2022. gadam ir samazinājušās kartupeļu platības, kopumā par 1469 hektāriem jeb nepilniem 17 %, jo pieprasījums pēc pārtikas kartupeļiem gadu no gada samazinās. Tiek minēti dažādi iemesli – ēšanas paradumu maiņa, jaunas tendences no pasaules virtuves un iedzīvotāju skaita samazināšanās. Tāpat ik gadu samazinās kartupeļu stādījumu platība, jo kartupeļi ir resursietilpīgi kultūraugi un to audzēšanai nepieciešams liels degvielas un darbaspēka patēriņš. Viena kartupeļu hektāra izaudzēšanā ir jāiegulda divas līdz trīs reizes vairāk finanšu līdzekļu nekā viena hektāra graudaugu izaudzēšanā. Kopējā kartupeļu aizņemtā platība samazinās arī tādēļ, ka mazie un vidējie kartupeļu audzētāji tos audzē mazāk, jo netiek garantēta stabila produkcijas realizācija, turklāt maza ražošanas apjoma dēļ tie nespēj konkurēt tirgū. Kartupeļu platībai Latvijā sarūkot, samazinās arī pārtikas kartupeļu patēriņš, toties palielinās pārstrādes apjoms, kartupeļiem pārtopot par čipsiem vai cieti. Audzēt kartupeļus, no kuriem pēc tam tiek ražoti čipši vai ciete, ir izdevīgāk, jo ir garantēts pārdošanas apjoms, savukārt galdam paredzētos kartupeļus bieži vien ir ļoti grūti pārdot.

Augļkopības un dārzeņkopības saražotās produkcijas apjoma un ārējās tirdzniecības pārmaiņas

Augļkopības un dārzeņkopības (tostarp kartupeļu audzēšanas) nozares saražotā produkcijas vērtība 2022. gadā veido 160,7 milj. *euro* jeb 11 % no Latvijā saražotās augkopības produkcijas vērtības. Augļkopības un dārzeņkopības saražotās produkcijas vērtība ir palielinājusies no 110,2 milj. *euro* 2017. gadā līdz 160,7 milj. *euro* 2022. gadā. Kopumā palielinājums šajā periodā veido 50,5 milj. *euro* jeb 46 % (10. attēls).

Vislielākais saražotās produkcijas vērtības pieaugums no 2017. līdz 2022. gadam novērojams augļkopības nozarē: 2017. gadā Latvijā augļu un ogu produkcija saražota 53 milj. *euro* apmērā, savukārt 2022. gadā – jau 83 milj. *euro* apmērā, t.i., par 96 % vairāk nekā 2017. gadā. 2020. un 2021. gadā Covid-19 un nelabvēlīgo laikapstākļu ietekmē būtiski samazinājās kartupeļu nozares izlaides vērtība. Tāpat cenas krituma dēļ 2020. un 2021. gadā samazinājās dārzeņu nozares izlaides īpatsvars.

10. attēls. Augļu, ogu un dārzeņu (tostarp kartupeļu) saražotās produkcijas un ārējās tirdzniecības vērtības dinamika no 2017. līdz 2022. gadam, milj. *euro*.

*Avots:* ZM pēc *Eurostat* un Agroresursu un ekonomikas institūta datiem

Saskaņā ar *Eurostat* informāciju augļu, ogu un dārzeņu (tostarp kartupeļu) eksporta vērtības pieaugums no 2017. līdz 2022. gadam bija 77,2 %, sasniedzot 88,2 milj. *euro* (dārzeņiem un kartupeļiem par 78,1 % vairāk, sasniedzot 65,6 milj. *euro*, augļiem un ogām par 74,5 % vairāk, sasniedzot 22,6 milj. *euro*).

Savukārt importa vērtība 2022. gadā palielinājusies par 74,7 %, sasniedzot 175,6 milj. *euro* (dārzeņiem un kartupeļiem par 78,6 %, sasniedzot 119,9 milj. *euro*, un augļiem un ogām par 66,7 %, sasniedzot 55,7 milj. *euro*). Laikā no 2017. līdz 2022. gadam vērojama pakāpeniska importa palielināšanās, līdz ar to par 72,2 % palielinoties arī importa un eksporta bilances negatīvajai saldo vērtībai: no – 50,7 milj. *euro* 2017. gadā līdz – 87,4 milj. *euro* 2022. gadā.

Kaut arī vietējās augļu, ogu un dārzeņu (tostarp kartupeļu) saražotās produkcijas vērtība ir pieaugusi, ir palielinājies arī importētās produkcijas apjoms. Tas liecina, ka līdz ar samazinātās 5 % PVN likmes ieviešanu ir palielinājies gan pieprasījums pēc augļiem, ogām un dārzeņiem, gan to patēriņš. Iespējams, daļa importētāju ir legalizējuši savus darījumus, jo ir zudusi interese izvairīties no PVN nomaksas.

11. attēls. Augļu un ogu izlaides vērtības pārmaiņas Latvijā salīdzinājumā ar citām Eiropas Savienības dalībvalstīm, 2022. gadu salīdzinot ar 2017. gadu, procentos

*Avots:* ZM pēc *Eurostat* datiem

Ja 2022. gadu salīdzina ar 2017. gadu, Latvija ir līdere starp citām Eiropas Savienības dalībvalstīm pēc augļu un ogu izlaides vērtības pārmaiņu rādītājiem, ierindojoties trešajā vietā aiz Luksemburgas un Slovēnijas. Latvijā augļu un ogu izlaides vērtība 2022. gadā salīdzinājumā ar 2017. gadu ir palielinājusies par 100 %. Savukārt mūsu kaimiņvalstī Lietuvā kopš 2017. gada augļu un ogu izlaides vērtība ir pieaugusi par 34 % un kopumā Eiropas Savienības dalībvalstīs vidēji par 26 %, turpretī Igaunijā tā samazinājusies par 9 % (11. attēls).

12. attēls. Dārzeņu izlaides vērtības pārmaiņas Latvijā salīdzinājumā ar citām Eiropas Savienības dalībvalstīm, 2022. gadu salīdzinot ar 2017. gadu, procentos.

*Avots:* ZM pēc *Eurostat* un Agroresursu un ekonomikas institūta datiem

Latvija ir virs Eiropas Savienības dalībvalstu vidējā rādītāja arī dārzeņu izlaides vērtības pārmaiņu rādītājos, salīdzinot 2022. ar 2017. gada rādītājus. Salīdzinājumā ar 2017. gadu Latvijā 2022. gadā saražoto dārzeņu izlaides vērtība ir pieaugusi par 25 %, Lietuvā – par 107 %, Igaunijā – par 11 % un kopumā Eiropas Savienības dalībvalstīs – vidēji par 24 % (12. attēls).

13. attēls. Kartupeļu izlaides vērtības pārmaiņas Latvijā salīdzinājumā ar citām Eiropas Savienības dalībvalstīm, 2022. gadu salīdzinot ar 2017. gadu, procentos

*Avots:* ZM pēc *Eurostat* un Agroresursu un ekonomikas institūta datiem

Pēc kartupeļu izlaides vērtības pārmaiņu rādītājiem Latvija starp citām Eiropas Savienības dalībvalstīm ierindojas sestajā vietā, ja salīdzina 2022. un 2017. gada radītājus: 2022. gadā Latvijā kartupeļu izlaides vērtība ir palielinājusies par 57 %, Igaunijā – par 235 %, Lietuvā – par 107 % un kopumā Eiropas Savienības dalībvalstīs – vidēji par 48 % (13. attēls)

Samazinātās 5 % PVN likmes ieviešanas ietekme uz valsts budžetu.

2017. gada informatīvajā ziņojumā norādīts, ka,pēc LLU pētnieku aprēķiniem, valsts budžeta zaudējumi līdz ar samazinātās 5 % PVN likmes ieviešanu prognozējami robežās no 3,9 līdz 5,7 milj. *euro*. Savukārt likumprojekta “Grozījumi Pievienotās vērtības nodokļa likumā” anotācijā[[13]](#footnote-14) plānots, ka 2018. gadā un turpmāk fiskālā ietekme no samazinātās PVN likmes 5 % apmērā ieviešanas svaigiem augļiem, ogām un dārzeņiem ik gadu būs negatīva – 6 milj. *euro* apmērā, bet likumprojekta “Grozījumi Pievienotās vērtības nodokļa likuma” anotācijā[[14]](#footnote-15) norādīts, ka saistībā ar samazinātās 5 % PVN likmes saglabāšanu svaigiem augļiem, ogām un dārzeņiem no 2021. gada 1. janvāra līdz 2023. gada 31. decembrim 2021., 2022. un 2023. gadā fiskālā ietekme uz valsts budžetu aprēķināta ik gadu 3 milj. *euro* apmērā.

Analizējot datus par Pievienotās vērtības nodokļa likumā noteikto augļu, ogu un dārzeņu audzētājiem, kuri kaut vienā 2022. gada periodā norādījuši ar 5 % PVN likmi apliekamos darījumus, konstatējams, ka ietekme uz valsts budžetu līdz ar samazinātās 5 % PVN likmes ieviešanu ir bijusi svārstīga.

14. attēls. Samazinātās PVN likmes 5 % apmērā ieviešanas svaigiem augļiem, ogām un dārzeņiem ietekme uz valsts budžetu no 2019. līdz 2022. gadam, milj. *euro*

*Datu avots:* Zemkopības ministrija pēc VID datiem

Ietekme uz valsts budžetu līdz ar samazinātās 5 % PVN likmes ieviešanu bija negatīva gan 2019. gadā – 2,75 milj. *euro*, gan 2020. gadā – 2,01 milj. *euro*. Vismazākā tā bija 2021. gadā – 1,33 milj. e*uro*, bet vislielākā 2022. gadā – 3,69 milj. *euro* (14. attēls).

15. attēls. Nodokļu apmērs (neieskaitot PVN), ko valsts budžetā samaksājuši Pievienotās vērtības nodokļa likumā noteikto augļu, ogu un dārzeņu audzētāji, kuri kaut vienā 2022. gada periodā norādījuši ar samazināto 5 % PVN likmi apliekamos darījumus, no 2017. līdz 2020. gadam, tūkst. *euro*

*Datu avots:* Zemkopības ministrija pēc VID datiem

Laikā no 2018. līdz 2022. gadam ir uzlabojusies augļkopības un dārzeņkopības nozares kopējā nodokļu samaksa (15. attēls). Pievienotās vērtības nodokļa likumā noteikto augļu, ogu un dārzeņu audzētāji, kuri kaut vienā 2022. gada periodā norādījuši ar samazināto 5 % PVN likmi apliekamos darījumus, valsts budžetā samaksājuši nodokļus (neieskaitot PVN) apmērā, kas no 2018. līdz 2022. gadam palielinājušies par 8,6 milj. *euro* jeb 39 %.

Lielākoties tas saistīts ar darbaspēka nodokļu kāpumu, kas nozarē veido vislielāko nodokļa slogu: 2020. gadā 99 % no kopējā nodokļu sloga veidoja tieši darbaspēka nodokļi – iedzīvotāju ienākuma nodoklis un valsts sociālās apdrošināšanas obligātās iemaksas.

**5.tabula**

|  |
| --- |
| **Augļkopības un dārzeņkopības nozaru attīstības rādītāji** |
| Augļkopības un dārzeņkopības platības no 2017. līdz 2022. gadam | 1. Augļkopības un dārzeņkopības platības ir palielinājušās par 5%
 |
| Augļkopības un dārzeņkopības saražotās produkcijas vērtība no 2017. līdz 2022. gadam | 1. Augļkopības un dārzeņkopības saražotās produkcijas vērtība ir palielinājusies par 46%
 |
| Augļu, ogu un dārzeņu (tostarp kartupeļu) eksporta vērtība no 2017. līdz 2022. gadam | 1. Augļu, ogu un dārzeņu (tostarp kartupeļu) eksporta vērtības pieaugums ir 77,2 %
 |
| Augļu, ogu un dārzeņu (tostarp kartupeļu) importa vērtība no 2017. līdz 2022. gadam | 1. Augļu, ogu un dārzeņu (tostarp kartupeļu) importa vērtība pieaugusi par 74,7 %
 |
| Augļu un ogu izlaides vērtības pārmaiņas Latvijā un Eiropas Savienības dalībvalstīs no 2017. līdz 2022. gadam | 1. Latvijas augļu, ogu, dārzeņu un kartupeļu izlaides vērtības pārmaiņu rādītāji starp citām Eiropas Savienības dalībvalstīm ir augstāki un ir virs ES dalībvalstu vidējā rādītāja.
 |
| Nodokļu nomaksa no 2018. līdz 2022. gadam | 1. Nodokļu nomaksa ir uzlabojusies par 39 %. Lielākoties tas saistīts ar darbaspēka nodokļu kāpumu, kas nozarē veido vislielāko nodokļa slogu:2020. gadā 99 % no kopējā nodokļu sloga veidoja tieši darbaspēka nodokļi – iedzīvotāju ienākuma nodoklis un valsts sociālās apdrošināšanas obligātās iemaksas.
 |

**Vērtējot situāciju augļkopības un dārzeņkopības nozarē kopš samazinātās PVN likmes 5 % apmērā ieviešanas augļiem, ogām un dārzeņiem, var secināt, ka augļkopības un dārzeņkopības nozaru attīstības rādītāji ir pozitīvi un liecina, ka laika periodā no 2017.gada līdz 2022.gadam Latvijā šī nozare ir attīstījusies ievērojami.**

1. **Rezultatīvo rādītāju izpildes un augļkopības un dārzeņkopības nozaru attīstības analīzes kopsavilkums**

**Rezultatīvo rādītāju izpildes rezultāti liecina, ka no četriem rezultatīvajiem rādītājiem trīs rādītāji - ir izpildīti daļēji un viens ir izpildīts.**

**6.tabula**

|  |
| --- |
| **Rezultatīvais rādītājs “Pievienotās vērtības nodokļa likumā noteikto augļu, ogu un dārzeņu izaudzētās produkcijas vērtība salīdzinājumā ar ievesto produkcijas vērtību ir lielāka par vienu procentpunktu (ik gadu)”** |
|  | 2018./2017.gads | 2019./2018.gads | 2020./2019.gads | 2021./2020.gads | 2021./2022.gads |
| Rezultatīvais rādītājs, procenti | 1 | 1 | 1 | 1 | 1 |
| Izpilde, procenti | **+9** | **+1** | **–15** | **0** | **+28** |
|  | ***Izpildīts daļēji.*** |
| **Rezultatīvais rādītājs “Apgrozījums darījumiem ar Pievienotās vērtības nodokļa likuma 1. pielikumā noteiktajiem svaigiem augļiem, ogām un dārzeņiem salīdzinājumā ar apgrozījumu kopējiem darījumiem (neieskaitot darījumus ar Pievienotās vērtības nodokļa likuma 1. pielikumā noteiktajiem svaigiem augļiem, ogām un dārzeņiem) ir lielāks par sešiem procentpunktiem (ik gadu)”** |
|  | 2019./2018. gads | 2020./2019. gads | 2020./2021. gads | 2021./2022. gads |
| Rezultatīvais rādītājs, procentpunkti | 6 | 6 | 6 | 6 |
| Izpilde, procentpunkti | **+13** | **+8** | **–9** | **–2** |
| ***Izpildīts daļēji.*** |
| **Rezultatīvais rādītājs “Apgrozījums darījumiem ar Pievienotās vērtības nodokļa likuma 1.pielikumā noteiktajiem svaigiem augļiem, ogām un dārzeņiem salīdzinājumā ar apgrozījumu kopējiem darījumiem (neieskaitot darījumus ar Pievienotās vērtības nodokļa likuma 1. pielikumā noteiktajiem svaigiem augļiem, ogām un dārzeņiem) ir lielāks par sešiem procentpunktiem (ik gadu)”** |
|  | 2018./2017.gads | 2019./2018.gads | 2020./2019.gads | 2021./2020.gads | 2021./2022.gads |
| Rezultatīvais rādītājs, procenti | 6 | 6 | 6 | 6 | 6 |
| Izpilde, procenti | **+20** | **+9** | **–5** | **+9** | **–4** |
|  | ***Izpildīts daļēji.*** |
| **Rezultatīvais rādītājs “Ēnu ekonomika ir mazinājusies (ik gadu)”** |
| 1. PVD pārbaudēs konstatēto neatbilstību skaits no 2017. līdz 2022. gadam ievērojami samazinājies – par 30 procentpunktiem;
2. PVN reģistrēto nodokļu maksātāju skaits augļu, ogu un dārzeņu audzētāju un augļu un dārzeņu pārstrādes nozarē no 2017. līdz 2022. gadam ir palielinājies par 18,2 %;
3. Vidējais darba ņēmēju skaits periodos, kuros tie saņēma darba ienākumus, augļkopības un dārzeņkopības nozarē no 2017. līdz 2022. gadam ir palielinājies par 9,2 %;
4. to darbavietu īpatsvars, kurās vidējais darba bruto ienākumu apmērs ir mazāks par valstī noteikto minimālo algu, no 2018. līdz 2022. gadam ir samazinājies par sešiem procentpunktiem;
5. to darbavietu īpatsvars, kurās vidējie darba bruto ienākumi ir vienādi ar valstī noteikto minimālo darba algu, no 2018. līdz 2022. gadam ir pieaudzis par četriem procentpunktiem;
6. to darbavietu īpatsvars, kurā vidējais darba bruto ienākumu apmērs ir no valstī noteiktās minimālās darba algas līdz 1000 *euro*, no 2018. līdz 2022. gadamir samazinājies par septiņiem procentpunktiem;
7. to darbavietu īpatsvars, kurās vidējais darba bruto ienākumu apmērs ir virs 1000 *euro,* no 2018. līdz 2022. gadam ir palielinājies par 11 procentpunktiem;
8. to darba devēju īpatsvars, kuri aprēķina mazākus darba bruto ienākumus nekā valstī noteiktā minimālā darba alga, no 2018. līdz 2022. gadam ir samazinājies par 15 procentpunktiem
9. to darba devēju īpatsvars, kuri aprēķina ar valstī noteikto minimālo darba algu vienādus darba bruto ienākumus, no 2018. līdz 2022. gadam ir palielinājies par sešiem procentpunktiem
10. to darba devēju īpatsvars, kuri aprēķina darba bruto ienākumus no valstī noteiktās minimālās darba algas līdz 1000 *euro*, no 2018. līdz 2022. gadam ir palielinājies par četriem procentpunktiem;
11. to darba devēju īpatsvars, kuri aprēķina darba bruto ienākumus virs 1000 *euro*,no 2018. līdz 2022. gadam ir palielinājies par pieciem procentpunktiem.
 |
| ***Izpildīts.*** |

**Augļkopības un dārzeņkopības nozaru attīstības rādītāji ir pozitīvi un liecina, ka laika periodā no 2017.gada līdz 2022.gadam Latvijā šī nozare ir attīstījusies ievērojami, pieaugot gan augļkopības un dārzeņkopības platībām (+5%), gan arī saražotās produkcijas vērtībai (+46%), kā arī eksporta vērtībai (+77%). Turklāt Latvijā augļkopības un dārzeņkopības nozare attīstās straujāk kā vidēji Eiropas Savienības dalībvalstīs.** Augļu un ogu izlaides vērtība Latvijā ir pieaugusi par 100% un Latvija ierindojas trešajā vietā (aiz Luksemburgas un Slovēnijas), dārzeņu izlaides vērtība Latvijā ir pieaugusi par 25% un ir virs Eiropas savienības dalībvalstu vidējā rādītāja, kartupeļu izlaides vērtība Latvijā ir pieaugusi par 57 % un Latvija ierindojas sestajā vietā. Kaut arī vietējās augļu, ogu un dārzeņu (tostarp kartupeļu) saražotās produkcijas vērtība ir pieaugusi, ir palielinājies arī importētās produkcijas apjoms. **Līdz ar to, vērtējot situāciju augļkopības un dārzeņkopības nozarē kopš samazinātās PVN likmes 5 % apmērā ieviešanas augļiem, ogām un dārzeņiem, var secināt, ka samazinātās likmes ieviešana ir attaisnojusies, jo ir devusi pozitīvu efektu uz augļkopības un dārzeņkopības nozari kopumā.**

**7.tabula**

|  |
| --- |
| **Augļkopības un dārzeņkopības nozaru attīstības rādītāji** |
| 1. augļkopības un dārzeņkopības platības no 2017.-2022.gadam palielinājušās par 5%;
2. augļkopības un dārzeņkopības saražotās produkcijas vērtība no 2017.-2022.gadam ir palielinājusies par 46%;
3. augļu, ogu un dārzeņu (tostarp kartupeļu) eksporta vērtība no 2017.-2022.gadam ir palielinājusies par 77%;
4. augļu, ogu un dārzeņu (tostarp kartupeļu) importa vērtība no 2017.-2022.gadam ir palielinājusies par 75%;
5. augļu un ogu izlaides vērtības izmaiņas Latvijā starp citām Eiropas Savienības dalībvalstīs no 2017.-2022.gadam ir pozitīvākas, kā vidēji Eiropas Savienības dalībvalstīs:
6. augļu un ogu izlaides vērtība Latvijā ir pieaugusi par 100% un Latvija ierindojas trešajā vietā (aiz Luksemburgas un Slovēnijas);
7. dārzeņu izlaides vērtība Latvijā ir pieaugusi par 25% un ir virs Eiropas savienības dalībvalstu vidējā rādītāja;
8. kartupeļu izlaides vērtība Latvijā ir pieaugusi par 57 % un Latvija ierindojas sestajā vietā;
9. nodokļu nomaksa no 2018. līdz 2022.gadam augļkopības un dārzeņkopības nozarē ir palielinājusies par 39%.
 |

**Ņemot vērā, ka augļkopības un dārzeņkopības nozaru attīstības analīzes rādītāji ir pozitīvi, kas liecina, ka laika periodā no 2017.gada līdz 2022.gadam Latvijā šī nozare ir attīstījusies ievērojami un, neskatoties uz to, ka no četriem rezultatīvajiem rādītājiem trīs rādītāji - ir izpildīti daļēji un viens ir izpildīts, Zemkopības ministrija uzskata, ka PVN samazinātā 5% likme svaigiem augļiem, ogām un dārzeņiem ir jāsaglabā pēc 2023.gada 31.decembra, un Pievienotās vērtības nodokļa likumā tā jāievieš kā patstāvīgu norma.**

1. Pieejams šeit: <http://tap.mk.gov.lv/mk/tap/?pid=40427819> [↑](#footnote-ref-2)
2. Pieejams šeit: https://tap.mk.gov.lv/mk/mksedes/saraksts/protokols/?protokols=2017-09-08 [↑](#footnote-ref-3)
3. Pieejams šeit: https://tap.mk.gov.lv/mk/mksedes/saraksts/protokols/?protokols=2017-10-03 [↑](#footnote-ref-4)
4. Pieejams šeit: https://tapportals.mk.gov.lv/legal\_acts/734568a2-a87a-4409-bf0c-aaf77e0bf24d [↑](#footnote-ref-5)
5. Pieejams šeit: https://tap.mk.gov.lv/mk/mksedes/saraksts/protokols/?protokols=2020-09-22 [↑](#footnote-ref-6)
6. Atspoguļots informatīvā ziņojuma “Par priekšlikumiem valsts budžeta ieņēmumiem un izdevumiem 2021. gadam un ietvaram 2021.–2023. gadam” 5.1. apakšpunktā; pieejams šeit: https://tap.mk.gov.lv/lv/mk/tap/?pid=40491864&mode=mk&date=2020-09-22 [↑](#footnote-ref-7)
7. Pieejams šeit: https://tap.mk.gov.lv/mk/mksedes/saraksts/protokols/?protokols=2020-09-30 [↑](#footnote-ref-8)
8. \*2020. gada Pievienotās vērtības nodokļa likumā noteikto augļu, ogu un dārzeņu izlaides vērtība ņemta vērā, pamatojoties uz Agroresursu un ekonomikas institūta prognozi līdz 2023. martam. [↑](#footnote-ref-9)
9. PVN deklarācijas 42.1 rinda (darījumiem ar Pievienotās vērtības nodokļa likuma 1. pielikumā noteiktajiem svaigiem augļiem, ogām un dārzeņiem. Tā kā, sākot ar 2022. gadu samazināto 5 % PVN likmi piemēro arī grāmatām un preses izdevumiem, tad 2020. gadā PVN deklarācijas 42.1 rindas vērtībai piemērots koeficients 76,84). [↑](#footnote-ref-10)
10. PVN deklarācijas 40. rinda, neieskaitot 42.1 rindu (darījumiem ar Pievienotās vērtības nodokļa likuma 1. pielikumā noteiktajiem svaigiem augļiem, ogām un dārzeņiem). [↑](#footnote-ref-11)
11. 05/Publiskoti\_ikgadeja\_Enu\_ekonomikas\_indeksa\_rezultati\_30.05.2023..docx [↑](#footnote-ref-12)
12. https://www.fm.gov.lv/lv/petijumi-par-enu-ekonomikas-apjomu [↑](#footnote-ref-13)
13. <http://titania.saeima.lv/LIVS12/SaeimaLIVS12.nsf/0/820E69C33B166D25C22581B60027D0B0?OpenDocument> [↑](#footnote-ref-14)
14. <https://titania.saeima.lv/LIVS13/SaeimaLIVS13.nsf/0/50E60068CEE6D03AC22585FC0041F62F?OpenDocument> [↑](#footnote-ref-15)